**OPISKELIJOIDEN MATKAKERTOMUS SLOVENIASTA**

Marraskuussa 2017 Petäjäveden lukion kakkosista Pinja, Inka, Roosa, Venla ja Akseli viettivät vaihtoviikkoa Välimeren rannalla Slovenian Koperissa, Koperin lukiota käyvien ikätovereidensa vieraina.

Vaihtoviikko liittyy lukiomme tarjoamiin kaksivuotisiin kansainvälisyysopintoihin.   
Viikon ohjelma Koperin auringossa ja vähän Venetsian syyssateissakin oli täynnä upeita vierailukohteita, hauskoja uusia tuttavuuksia, elämää slovenialaisten lukiolaisten perheissä ja totta kai myös opiskeluakin kestävän kehityksen teemalla Koperin lukiossa.   
  
Viikon aikana suomalaiset tutustuivat paitsi slovenialaisiin, myös samaan vaihtoviikkoon osallistuneisiin saksalaisiin ja espanjalaisiin lukiolaiskollegoihin Münsterista ja Sevillasta.

**Tukevasti ilmassa**

Lentomatkamme sujuivat alun lippuongelmia lukuun ottamatta oikein mallikkaasti. Meistä nuorista kaksi olivat tottuneita lentäjiä, loput kolme eivät niinkään. Itselleni tämä oli ensimmäinen kerta lentokoneessa, joten jännitystä oli epäilemättä ilmassa. Sää suosi meitä kaikilla lennoilla, joten kyyti oli tasaista, ja saimme nauttia hienoista maisemista.

Lennolla meille tarjoiltiin erilaisia virvokejuomia sekä voileipiä ja pienet pussit sipsejä. Henkilökunta oli mukavaa ja suurimmasta jännityksestäkin oli päästy. Lentomatka kulutettiin piirtelemällä, kuuntelemalla musiikkia sekä katselemalla Netflixiä.

Ensimmäinen välilaskumme oli Saksassa Frankfurtin lentokentällä, josta jatkoimme matkaa Venetsiaan Marco Polon lentokentälle. Lentokentät olivat isoja ja kiireisiä, mutta kaikki löysivät kuitenkin aina ajoissa oikeille lähtöporteille, ja turvatarkastuksistakin selvittiin ilman ongelmia.

Koska matkasimme saksalaisella Lufthansalla, pääsimme käyttämään myös hieman saksaa tervehtiessämme lentohenkilökuntaa. Käytimme myös englantia, kun tilasimme virvokkeita.

**Tohvelisankareita slovenialaisissa kodeissa**

Reissuun lähtöpäivänä olimme matkustaneet yhteensä jo yli kymmenen tuntia, kun saavuimme Koperin kaupungin linja-autoasemalle, jossa host-perheidemme oli tarkoitus tavata meidät ensimmäisen kerran. Tuossa vaiheessa en tuntenut vielä jännitystä, vain väsymystä. Pieni jännitys uuteen kulttuuriin hyppäämisestä heräsi vasta 20 minuutin ajomatkalla Koperin keskustasta host-perheeni talolle. Viikon aikana me kaikki kuitenkin saimme huomata, että slovenialainen kulttuuri ei suuresti eroa meidän suomalaisten kulttuurista.

Perheen kotona, kuten muissakin slovenialaisissa perheissä, sisällä käytettiin pehmeitä aamutohveleiden näköisiä tossuja, eikä muissa tiloissa kuin yhteisissä oleskelutiloissa ollut mattoja.

Kun perhe tarjosi minulle ruokaa, ensimmäiseksi syötiin alkuruokakeitto ja sen jälkeen varsinainen ruoka. Minulle suomalaisena ruoaksi olisi riittänyt pelkästään keitto. Ruoan määrän, jonka slovenialaiset aina söivät, sekä sisäkenkien käytön lisäksi en huomannut muita eroja kulttuuriemme välillä.

Slovenialaisilla on samanlainen päivärytmi kuin meillä suomalaisillakin, aamulla on aikaisin herätys kouluun tai töihin sekä illalla tullaan myöhään kotiin harrastusten jälkeen. Lisäksi perheenjäsenten suhteet toisiinsa ja toisista välittäminen näkyivät pieninä arkisina tekoina, kuten pöydän kattamisena toisten puolesta sekä astioiden tiskaamisena, vähän niin kuin meillä täällä Suomessakin.

**Gimnazija Koper**

Koperin lukio eli Gimnazija Koper oli huomattavasti suurempi koulu Petäjäveden lukioon verrattuna. Koulussa oli useampi kerros ja enemmän luokkatiloja, sillä opiskelijoita siellä oli n. 400. Koperissa lukiota on käytävä neljä vuotta, jonka vuoksi 2. vuoden opiskelijat olivat meitä suomalaisia vuoden nuorempia. Kouluelämässä opettajien roolia korosti se, että heitä kutsuttiin professoreiksi eikä esimerkiksi etunimillä.

Kouluruokailu järjestettiin koulusta erillisessä rakennuksessa. Kävimme vain yhtenä päivänä syömässä siellä, jolloin ruoaksi tarjottiin alkukeitto, lihapullia perunamuussin kera sekä viineriä muistuttava jälkiruoka. Ruoat oli laitettu linjastolla valmiiksi lautasille ja kun oli syönyt, tarjottimen sai jättää sellaisenaan palautuspisteelle, jossa keittiön työntekijä lajitteli lautaset, biojätteet (joita jäi meiltä paljon ruoan täyttävyyden vuoksi) ja muut astiat omille paikoilleen.

**Hitaasti syttyvät suomalaiset**

Viikon ollessa pitkä ja tapahtumarikas tulimme joka päivä yhä paremmin juttuun slovenialaisten, saksalaisten ja espanjalaisten opiskelijoiden kanssa. Luonnollisesti ensimmäiset ihmiset olivat slovenialaisia isäntiämme, joiden kanssa teimme tuttavuutta. Tulimme erinomaisesti toimeen heti alusta alkaen. Myös saksalaisten kanssa tulimme juttuun melko aikaisessa vaiheessa, espanjalaisten kanssa vähän myöhemmin. Saksalaisten ja suomalaisten kulttuurit ovat melko samanlaisia. Ehkä suomalaiset olivat koko joukon ujoimmasta päästä. Me suomalaiset olemme vaan vähän hitaampaa porukkaa syttymään.

Vapaa-ajalla, heti ensimmäisenä Slovenian päivänä eli sunnuntaina me eri maiden opiskelijat kävimme yhdessä Postojna-nimisessä tippukiviluolassa. Muuten iltaisin tapasimme kaupungilla tai kokoonnuimme jonkun host-isännän/emännän luo vähän isommalla porukalla.

**Draamaa Venetsiassa ja muita uniikkeja elämyksiä**

Viikon aikana olimme jatkuvasti reissun päällä ja vierailimme useissa paikoissa. Tämä tarkoitti aikaista herätystä, paljon eväitä, vauhdikasta kävelyä paikasta toiseen sekä todella paljon uutta nähtävää.

Maanantaina lähdimme aikaisin Koperista bussilla kohti Italian puolella sijaitsevaa Triesten kaupunkia, josta jatkoimme kätevästi junalla Venetsiaan. Sää oli valitettavasti yhtä hyvä kuin koti-Suomessa viime kesänä, eli satoi aivan saavista kaatamalla sekä tuuli siihen malliin, että moni sateenvarjo sai viimeisen leposijansa Venetsian katuroskiksesta.

Lähdimme uhmaamaan kylmiä sekä tuulisia katuja juosten oppaiden perässä. Oppaina toimineet slovenialaiset opettajat olivat niin nopeita, että kuvien ottaminen oli lähes mahdotonta. Kuitenkin he tekivät todella helpoksi yhden asian – eksymisen. Kaikkien kauhuksi Heli eksyi muutaman slovenialaisen oppilaan kanssa Venetsian kapeiden katujen verkostoon. Pelkäsimme jo pahinta, mutta onneksi neuvokkaat turistimme löysivät määränpäähämme.

Venetsiassa varsinaisen vierailun kohteena oli Dogen palatsi, jossa teimme opastetun kierroksen. Rehellisesti sanottuna kierroksesta meni yli puolet ohi teknisten laitteiden ajoittaisen toimimattomuuden takia. Kuitenkin sen verran sain napattua tietoa, että rakennus toimi Venetsian tasavallan tuomioistuimena, raatihuoneena sekä dogen virka-asuntona. Rakennus oli täynnä upeaa taidetta ja oli näkemisen arvoinen paikka.

Kalliiden uuniranskalaisten ja takaisin rautatieasemalle suunnistamisen jälkeen kerkesimme onneksi ostamaan matkamuistoja ja sadekin lakkasi. Lopulta pääsimme lämpimään junaan ja loppumatka sujui oikein mukavasti jutellen ja musiikkia kuunnellen.

Keskiviikkona lähdimme bussilla Slovenian pääkaupunkiin Ljubljanaan. Siellä saimme todella taitavasti opastetut kierrokset kaupungin tärkeimmillä paikoilla oppaittemme Samon ja Markon johdolla. Kaupungissa oli paljon kauniita vanhoja taloja, jotka sijaitsivat kukkulan juurella. Kaupunkikierroksen jälkeen kiipesimme kukkulalla olevaan linnaan, jonka tarkoituksena oli ollut suojata kaupunkia. Kiivetessä jalkaa painoi Venetsiasta mukaan tarttunut flunssa. Sää oli kolea ja pilvinen, mutta ei liian kylmä. Kiivetessä tuli ainakin melkein lämmin. Linnan tornista oli hienot näköalat kaupunkiin ja Alpeille. Vapaa-ajalla metsästimme lisää matkamuistoja sekä gluteenitonta ruokaa, jota oli enemmän kuin mahdotonta löytää – onneksi oli McDonald’s ja ranskalaiset.

Jatkoimme bussilla Ljubljanasta tunnin ajomatkan päähän pikkukaupunkiin nimeltä Bled. Kaunis kirkasvetinen järvi ja Alpit tekivät paikasta todella kauniin ja runsaan vapaa-ajan ansiosta kerkesimme ottaa kerrankin kuvia upeista maisemista ilman vinoa horisonttia.

Torstaina vierailimme Piranissa, joka on todella kaunis kaupunki Adrianmeren rannalla lähellä Koperia. Kävimme vierailemassa meribiologialaitoksella oppaanamme tohtori Ana Rotter. Oppaamme kertoi laitoksen toiminnasta ja merien tutkimisesta. Ympäristöä saastuttavat muovit tulivat esille tässä luennossa ja aihe oli muutenkin paljon esillä viikon aikana.

Tämän jälkeen kävimme vierailemassa Sečovlje Salina –luonnonpuistossa ja suolakentillä. Saimme kuulla ja nähdä kuinka suolaa valmistetaan merivedestä kuivattaen perinteisin menetelmin ja puhtaasti luontoa kunnioittaen. Luonnonpuisto on todella tärkeä monelle hienolle eliölajille.

Suolakentiltä palasimme Piranin keskustaan, jossa oppaamme Samo ja Marko opastivat meitä läpi hienon kaupungin. Omasta mielestäni Piran oli kaikista reissulla näkemistämme kaupungeista kaunein. Myös sää suosi meitä ja aurinko paistoi koko päivän. Kaikkien mieli oli niin positiivinen, että kaunis, joten oppaiden mukaan suosittu itsemurhapaikka jäi ilman kokeilijoita. Vapaa-ajalla söimme jäätelöä, joka oli aivan mielettömän hyvän makuista. Kauniin auringonlaskun jälkeen nousimme bussiin ja viimeinen reissupäivämme kääntyi loppua kohti.

Yhteenvetona voin todeta, että kaikki vierailukohteemme olivat todella uniikkeja paikkoja ja oli hienoa kokea ne, vaikka varjopuoliakin oli kuten sateisessa Venetsiassa. Suomessa en olisi voinut kuitenkaan kokea vastaavaa. Etenkin Alpit tekivät vaikutuksen. Ympäristö Alppien lähellä muistutti jonkin verran suomalaista maisemaamme ja lumi teki olon kotoisaksi. Kauniit ja korkeat vuoret erottivat kuitenkin maiseman tutusta suomalaisesta ja kotoisasta maisemasta.

Vaikka maailma on täynnä näitä ihmeellisiä ja ainutkertaisia kohteita, jotka ovat Suomen kohteita suurempia ja mahtavampia, niissä käytyään osaa arvostaa omaa kotia ja suomalaista ympäristöä aivan uusin silmin.

Akseli Jylhä, Inka Kannisto, Roosa Nieminen, Venla Pekkarinen ja Pinja Räty, 2A